Date: 1507
Issuing place: Viborg
Country: Suomi
Language: saksa
Document type: Paikallishallinto, Kirjeet

Mynenn vruntlikenn groth vnnde formoghenn stedes to vorenn. Erszamen vnd wiszenn herenn, getruwenn leuen gude naberenn, vruntlikenn voghenn ick jw to wetten, dat my ann vorgangenn tijdenn szynnth ann gebrocht vnd vorgekommenn szodane tijdinge, wu&#x0366; des konninges volck vann Dennemarkenn synth gelegenn op jweme stromme vnd dar vnszes rijkes to Swedenn burenn vnd koeplude genommen vnd geuangenn hebbenn, hande vnd vothe aff gehawenn, arme vnd ellende vrowen de kinder op denn buck gebundenn vnd ouer borth geworpenn, dat geyne kristlike dynge szynth. Hijr op hebbenn ick rede gemaketh vnd makenn lathenn myne schepe vnd volck meth notrofftigenn dyngenn vmme szodane volck bynamen des rikes to Sweden vyande to krenckenn, dar ick danne vorstaenn hebbenn, myne schepe gelopenn vnd gekomen synth op jw strome Wyke, Narien, Wulues sunde, dar des ergenantenn konnynges schepe denn ergedachtenn schadenn gedaenn hedden, vnd sick myn volck des ergenantenn volkes vermodenn weren, de vnszenn armen ludenn denn vorgedachtenn schadenn gedaenn heddenn. Szo synt sze erer nochtans wederumme vermodenn gewest etc. Szo is enn vespeyeth gewordenn wu&#x0366;daner wysze de Kampermann offte Hollander meth szynem volke vnd geszelschoppes ludenn meth namen de gantzenn vlathe, de dorch denn sunth gelopenn vnd gekommen synth, denn konnynck gespizet meth schippen, bussen, volke, krude, lodenn, pillenn vnd alle ander dinge nw vnd in voertydenn, de he in erenn scheppenn vynt vnd eme vann nodenn synth. Noch hoger vnd vorder hebbenn ick gehort, wu&#x0364; de Hollander denn myne knechte hebbenn genomen vnd enn vth denn schepe es sulff viffte entkomen vnd hebbenn szuluenn vermeldeth wu&#x0364; de schipper by sick hefft beholdenn gelt vnd golt deme konninge voer to kopenn kabelgarnn offte knechte op to nemen offte wes eme danne beuolen was. Darwmme, all de vnsze vyande verhandelen, alsze vor gerörth ist, holdenn wij alle vor vnsze appenbare vyande. Hijr op is my to wetten gewordenn op dussze vnsze rechtuerdige szake vnd des gantzenn rijkes to Swedenn, wu&#x0366; gij meth rechter gewalt synth to gegaenn vnd hebbenn denn mynen genomenn de slottell vnd hebbenn jnn jwer keyszerliker stadt denn ergedachtenn prijs inn myne guder vnd der Wiborgeschenn myth rechter gewalt latenn tredenn vnd geweldenn vnd verhinderenn my dar dat myne, dar gy geyn recht to eyn hebbenn, warumme des konnynges volck hebben jnn jwe gildestauen vnd op denn bolwerke jnn torne gegetten vnd gedrunckenn wynn vnd beer; vnd de myne vnd des rijkes to Swedenn wolde ick gerne wettenn wu&#x0366; dat ze nw tor tijdt szo gantz vnszeker vnd vnfrij synth; nw wy denn mann genommen hebbenn op eynn recht, is he recht jnn dusser szakenn, alszo dat he syck dusszer ergedachtenn stucke sick entlegen kann, ick vnde inth erste vnrechtuerdyghe stucke dar mede der hensze haluen, wanthe jnn denn tijdenn de haue to Nawerdenn appen werenn mostenn, dar geyne Hollander to doende hebbenn. Alsulkennt is my na der wijs to vorenn geschenn vnd schut my alle dage, dat my vam jw nicht gelauet is gewordenn. Ick lathenn jw to vorenn meth mynen vnderszathenn, wes iw vann nodenn is, jnn jwer stadt, dat woll verbodenn schall werdenn nach dusszer tijdt, szo verne alszodane nicht eynn werth aff gestalt vnd de guder nycht loes mogenn werdenn, de my szo geweldichlijkenn voer entholdenn vnd behindert werdenn sunder rede vnd zake. Vnd verhapenn my, gy myn richter jnn dussen szakenn nicht werdenn szullen, wanthe ick my jnn dussen eergedachtenn stucken [vnde] punthenn nicht jnn jwe recht geuenn will vnd gedencke nach dusszer tijdt alszulkenth nicht mer to lijdenn, wanthe myne knechte syck meth deme ergedachtenn scheppe vnd gude hebben geleydenn lathenn des ick herum nicht wegeren mochte, wante ick myner knechte nicht enberen will vmme der gantze kristenheit der Russen vnd des gantzenn rijkes vyande willenn to Swedenn. Hijr mede szijt Gade beuollen. Geschreuen op Wyborch des dages na visitacionis Marie xv(c) vnd vij. Erick Turszonn ritter. Adress: Denn erszamen vnd wolwiszenn herenn borgermesterenn vnd rathmannenn der stadt Reuell vruntlich geschreuenn.